Budgie

Δεκαετία του '70

Οι Budgie σχηματίστηκαν στα τέλη του 1967 από τον μπασίστα και τραγουδιστή Μπερκ Σέλεϊ, τον κιθαρίστα Τόνι Μπερτζ και το ντράμερ Ρέι Φίλιπς και έγιναν γνωστοί παίζοντας σε κλαμπ της Ουαλίας. Το αρχικό όνομα του συγκροτήματος ήταν Hills Contemporary Grass και στη συνέχεια Six Ton Budgie. Το 1969, και έχοντας στη σύνθεση τους και τον κιθαρίστα Μπράιαν Γκόνταρντ ηχογράφησαν το πρώτο τους ντέμο, με τον τελευταίο να αποχωρεί την επόμενη χρονιά και να αφήνει το συγκρότημα τριμελές.

Το 1970 υπέγραψαν συμβόλαιο με τη δισκογραφική εταιρεία "MCA Records" και κυκλοφόρησαν το ομώνυμο άλμπουμ τους τον Ιούνιο του 1971. Οι επιδραστικότητα του συγκροτήματος φαίνεται από τις μετέπειτα διασκευές των Metallica στο "Crash Course in Brain Surgery" και των Soundgarden στο "Homicidal Suicidal". Ακολούθησε το "Squawk" ένα χρόνο αργότερα, με το συγκρότημα να περιοδεύει στην Ευρώπη ανοίγοντας τις εμφανίσεις των Thin Lizzy και των Mott the Hoople. Επίσης, εμφανίστηκαν στο "Great Western Festival" μαζί με τους Nazareth, τον Ρόρι Γκάλαχερ, τους Wishbone Ash, κ.α..

Τον Ιούνιο του 1973, κυκλοφόρησαν το άλμπουμ "Never Turn Your Back on a Friend", με ένα από τα γνωστότερα κομμάτια του συγκροτήματος, το "Breadfan", το οποίο 14 χρόνια αργότερα διασκεύασαν και πάλι οι Metallica. Το συγκρότημα περιόδευσε στην Γαλλία, την Ιταλία, την Ολλανδία, τη Μεγάλη Βρετανία, τη Γερμανία, την Ελβετία, την Αυστρία και την Ισπανία. Κατά το βρετανικό κομμάτι της περιοδείας το καλοκαίρι του 1973, τις εμφανίσεις τους άνοιγαν οι Judas Priest.
Το 1974, οι ανερχόμενοι Judas Priest συνέχισαν σαν support συγκρότημα των Budgie, οι οποίοι έδωσαν αρκετές συναυλίες επί γερμανικού εδάφους τον Μάρτιο και τον Απρίλιο εκείνης της χρονιάς, για να συνεχίσουν στη Νορβηγία και τη Μεγάλη Βρετανία τον Μάιο. Εκείνη τη χρονιά, ο Ρέι Φίλιπς παραιτήθηκε από το συγκρότημα, με τον Πιτ Μπουτ να παίρνει τη θέση του για το άλμπουμ "In for the Kill!", το πρώτο του συγκροτήματος το οποίο κατάφερε να μπει στους βρετανικούς καταλόγους επιτυχιών, σκαρφαλώνοντας στο # 29. Το ομώνυμο κομμάτι διασκευαζόταν από τους Van Halen στις πρώτες ημέρες του συγκροτήματος.

Τον Δεκέμβριο του 1974 ο Μπουτ αντικαταστάθηκε από τον Στιβ Ουίλιαμς και οι Budgie κυκλοφόρησαν το "Bandolier", το οποίο μπήκε στο βρετανικό Top-40 και έγινε χρυσό την επόμενη χρονιά. Το κομμάτι "I Can't See My Feelings" διασκευάστηκε από τους Iron Maiden για το σινγκλ "From Here to Eternity", το 1992. Κατά την περιοδεία για την προώθηση του άλμπουμ, το συγκρότημα εμφανίστηκε για πρώτη φορά στην Γιουγκοσλαβία και τον Απρίλιο του 1976 κυκλοφόρησαν το "If I Were Brittania I'd Waive the Rules", περιοδεύοντας για πρώτη φορά στη Βόρεια Αμερική το Νοέμβριο εκείνης της χρονιάς, για να συνεχίσουν τις αμερικάνικες εμφανίσεις τους μαζί με τους Montrose και τους Captain Beyond, το καλοκαίρι του 1977.

Το έβδομο στούντιο άλμπουμ τους κυκλοφόρησε στις αρχές του 1978 με τίτλο "Impeckable", με τους Budgie να περιοδεύουν τον επόμενο μήνα στην πατρίδα τους και το καλοκαίρι εκείνης της χρονιάς στις Ηνωμένες Πολιτείες. Για τις ζωντανές τους εμφανίσεις, ενέταξαν στη σύνθεση τους τον κιθαρίστα Μιφ Άιζακ των Quest, ενώ κατά την επιστροφή τους στη Μεγάλη Βρετανία έγινε μόνιμο μέλος τους ο Ρομπ Κέντρικ. Το 1979, τη θέση του πήρε ο Τζον Τόμας, παίζοντας για πρώτη φορά στο "Bingley Hall" του Στάφορντ στις 15 Δεκεμβρίου 1979.

Δεκαετία του '80

Τον Ιούλιο του 1980, κυκλοφόρησαν το ΕΡ "If Swallowed Do Not Induce Vomiting" και περιόδευσαν στη Μεγάλη Βρετανία ανοίγοντας τις εμφανίσεις του προσωπικού σχήματος του Ozzy Osbourne. Εκείνη τη χρονιά κυκλοφόρησαν το "Power Supply", ενώ ακολούθησε το "Nightflight" το 1981, με το εξώφυλλο να είναι δημιουργία του Ντέρεκ Ριγκς, γνωστού για διάφορα εξώφυλλα των Iron Maiden.

Το 1982 πραγματοποίησαν μία μεγάλη και ιδιαίτερα επιτυχημένη περιοδεία στην Πολωνία, μία από τις πρώτες ενός ροκ συγκροτήματος στο σιδηρούν παραπέτασμα, με δώδεκα sold-out συναυλίες. Εκείνη τη χρονιά εμφανίστηκαν ως πρώτο όνομα στο φεστιβάλ του Ρέντινγκ με τους Iron Maiden να ανοίγουν την εμφάνιση τους. Ακολούθησε το τελευταίο τους άλμπουμ πριν τη διάλυση τους με τίτλο "Deliver Us From Evil", το οποίο μπήκε στο # 62 στην πατρίδα τους. Οι Budgie περιόδευσαν στη Μεγάλη Βρετανία, συνεχίζοντας στην Πολωνία, για να ολοκληρώσουν τη χρονιά ανοίγοντας και πάλι τις εμφανίσεις του Ozzy Osbourne.

Τον Οκτώβριο του 1983 περιόδευσαν σαν support συγκρότημα για τους Diamond Head και στη συνέχεια ηχογράφησαν άλλον ένα δίσκο, ο οποίος δεν κυκλοφόρησε ποτέ. Τον Απρίλιο του 1984 πραγματοποίησαν άλλη μία βρετανική περιοδεία και στη συνέχεια έκαναν μεγάλα διαλείμματα, με λίγες συναυλίες το 1985 και μία περιοδεία σαν support των Grim Reaper τον Αύγουστο του 1986. Εκείνη τη χρονιά, έγινε μέλος τους ο πρώην ντράμερ των UFO, Τζιμ Σίμπσον, παίζοντας για πρώτη φορά ζωντανά στις 26 Σεπτεμβρίου 1987 στο "Clarendon Hotel" του Λονδίνου.

Το συγκρότημα διαλύθηκε το 1988, με τον Σέλεϊ να σχηματίζει τους Superclerkes και τον Τόμας τους Bombshell, ενώ ο Σίμπσον εντάχθηκε στους Red Dogs.

Επανενώσεις και αλλαγές μελών

Το 1993 το όνομα του συγκροτήματος επανήλθε στο προσκήνιο όταν ο Ρέι Φίλιπς έπαιζε σε διάφορα κλαμπ της Βρετανίας παίζοντας τραγούδια τους, με την ονομασία Six Ton Budgie. Στις 21 Μαΐου 1995, οι Σέλεϊ και Τόμας, μαζί με το ντράμερ Ρομπ Τζόουνς, εμφανίστηκαν με το όνομα Budgie σε φεστιβάλ του Σαν Αντόνιο των Ηνωμένων Πολιτειών, κάτι που επανέλαβαν και την επόμενη χρονιά.

Η σύνθεση των Σέλεϊ, Τόμας και Στιβ Ουίλιαμς εμφανίστηκε και πάλι στο φεστιβάλ του Σαν Αντόνιο το 2000, μαζί με τους Dio. Εκείνη τη χρονιά, ο Τζον Τόμας διαγνώστηκε με εγκεφαλικό ανεύρυσμα αλλά ανάρρωσε έγκαιρα για την εμφάνιση του συγκροτήματος στο φεστιβάλ "Legends Of Welsh Rock", στις 29 Σεπτεμβρίου 2001. Ο Τόμας έδωσε τη θέση του στον Άντι Χαρτ και τον Αύγουστο του 2002 εμφανίστηκαν στο "Sunken Garden Theater" του Σαν Αντόνιο μαζί με τους Judas Priest, περιοδεύοντας στη Μεγάλη Βρετανία τον Σεπτέμβριο και τον Οκτώβριο εκείνης της χρονιάς.

Το 2003, ο Σάιμον Λις έγινε μέλος του συγκροτήματος και στο φεστιβάλ του Σαν Αντόνιο το 2004 εμφανίστηκαν μαζί με τους Michael Schenker Group. Στα τέλη του 2004 περιόδευσαν ξανά στην πατρίδα τους και παράλληλα επανεκδόθηκε όλη η δισκογραφία τους. Το 2005 και το 2006 ηχογράφησαν το άλμπουμ "You're All Living in Cuckooland", για να περιοδεύσουν την επόμενη χρονιά στη Σουηδία και την Πολωνία.

Στις αρχές Ιουλίου του 2007, ο Λις αποχώρησε με τον πρώην κιθαρίστα των Dio, Γκρεγκ Γκόλντι, να παίρνει τη θέση του και το συγκρότημα να περιοδεύει στην Αυστραλία.

Το Νοέμβριο του 2010, ο Σέλεϊ εγχειρίστηκε λόγω αορτικού ανευρύσματος στην Πολωνία και επέστρεψε στην Ουαλία για να αναρρώσει. Από εκεί και έπειτα το συγκρότημα έχει αναστείλει τη δραστηριότητα του λόγω του ότι ο Σέλεϊ δεν μπορεί να τραγουδήσει και να παίζει μπάσο, ταυτόχρονα.